ਫ਼ਿਲਮ 'ਤੇਰੀ-ਮੇਰੀ ਕਹਾਣੀ' ਬਾਰੇ ਦਸੋ।
ਯਸ਼ਰਾਜ ਚੋਪੜਾ ਨੂੰ ਫ਼ਿਲਮ ਨਿਰਮਾਣ ’ਚ ਆਪਣਾ ਆਦਰਸ਼ ਮੰਨਣ ਵਾਲੇ ਭਾਵ ਮੁਝਸੇ ਦੋਸਤੀ ਕਰੋਗੀ, ਹਮ ਤੁਮ, ਥੋੜ੍ਹਾ ਪਿਆਰ ਥੋੜ੍ਹਾ ਮੈਜਿਕ ਜਿਹੀਆਂ ਫ਼ਿਲਮਾਂ ਦੇ ਨਿਰਦੇਸ਼ਕ ਕੁਨਾਲ ਕੋਹਲੀ ਬਤੌਰ ਨਿਰਮਾਤਾ-ਨਿਰਦੇਸ਼ਕ ਇੱਕ ਨਵੀਂ ਫ਼ਿਲਮ ਤੇਰੀ-ਮੇਰੀ ਕਹਾਣੀ  ਲੈ ਕੇ ਆ ਰਹੇ ਹਨ। ਇਸ ਵਿੱਚ ਕੁਨਾਲ ਨੇ ਸੌ ਸਾਲ ਦੇ ਲੰਮੇ ਅਰਸੇ ਦੌਰਾਨ ਵੱਖ-ਵੱਖ ਸਮੇਂ ਦੀਆਂ ਤਿੰਨ ਪ੍ਰੇਮ ਕਹਾਣੀਆਂ ਰਾਹੀਂ ਪਿਆਰ ਦੀ ਸਦੀਵਤਾ ਨੂੰ ਬਿਆਨ ਕੀਤਾ ਹੈ।
ਤੇਰੀ-ਮੇਰੀ ਕਹਾਣੀ ਤਿੰਨ ਵੱਖ-ਵੱਖ ਸਮਿਆਂ, ਭਾਵ 1912, 1960 ਤੇ 2012 ਦੀ ਹੈ ਜਿਸ ਵਿੱਚ ਸ਼ਾਹਿਦ ਕਪੂਰ ਨੇ ਜਾਵੇਦ, ਗੋਬਿੰਦ ਅਤੇ ਕ੍ਰਿਸ਼ ਜਦੋਂਕਿ ਪ੍ਰਿਅੰਕਾ ਚੋਪੜਾ ਨੇ ਰਾਧਾ, ਅਨੁਰਾਧਾ ਤੇ ਰੁਖ਼ਸਾਰ ਦੇ ਤਿੰਨ ਵੱਖਰੇ-ਵੱਖਰੇ ਕਿਰਦਾਰ ਨਿਭਾਏ ਹਨ। ਪ੍ਰਿਅੰਕਾ ਚੋਪੜਾ ਨੂੰ ਲੱਗਦਾ ਹੈ ਕਿ 2012 ਦਾ ਕਿਰਦਾਰ ਉਸ ਨਾਲ ਮੇਲ ਖਾਂਦਾ ਹੈ ਜਦੋਂਕਿ ਸ਼ਾਹਿਦ ਆਪਣੇ ਆਪ ਨੂੰ 1912 ਦੇ ਕਿਰਦਾਰ ਨਾਲ ਜੁੜਿਆ ਮਹਿਸੂਸ ਕਰਦੇ ਹਨ।
ਕੁਨਾਲ ਕੋਹਲੀ ਮੁਤਾਬਕ ਇਹ ਸਿਰਫ਼ ਪ੍ਰੇਮ ਕਹਾਣੀ ਨਹੀਂ ਬਲਕਿ ਤਿੰਨ ਜ਼ਿੰਦਗੀਆਂ ਦਾ ਸਫ਼ਰ ਹੈ ਜੋ ਇਹ ਸਾਬਤ ਕਰਦਾ ਹੈ ਕਿ ਪਿਆਰ ਅਮਰ ਹੈ। ਇਹ ਫ਼ਿਲਮ ਰੂਹਾਂ ਦੇ ਮੇਲ ਦੀ ਗੱਲ ਕਰਦੀ ਹੈ ਜੋ ਕਦੇ ਖ਼ਤਮ ਨਹੀਂ ਹੁੰਦਾ। ਕੁਨਾਲ ਮੁਤਾਬਕ ਉਹ ਯਸ਼ਰਾਜ ਦੀਆਂ ਫ਼ਿਲਮਾਂ ਨੂੰ ਵੇਖਦਾ ਵੱਡਾ ਹੋਇਆ ਹੈ ਤੇ ਉਸ ਦੀ ਫ਼ਿਲਮ ’ਚ ਵੀ ਪਿਆਰ-ਮੁਹੱਬਤ ਦੇ ਉਹ ਸਾਰੇ ਰੰਗ ਹਨ। ਕੁਨਾਲ ਦਾ ਕਹਿਣਾ ਹੈ ਕਿ ਇਹ ਜੂਨ ਦਾ ਮਹੀਨਾ ਸਿਰਫ਼ ਪਿਆਰ ਲਈ ਹੋਵੇਗਾ। ਚਰਚਾ ਹੈ ਕਿ ਤੇਰੀ-ਮੇਰੀ ਕਹਾਣੀ 2005 ’ਚ ਆਈ ਇੱਕ ਫ਼ਿਲਮ ਥ੍ਰੀ-ਟਾਈਮਜ਼ ਦੀ ਨਕਲ ਹੈ ਪਰ ਕੁਨਾਲ ਦਾ ਦਾਅਵਾ ਹੈ ਕਿ ਇਹ ਇੱਕ ਮੌਲਿਕ ਕਹਾਣੀ ਹੈ। ਸ਼ਾਹਿਦ-ਪ੍ਰਿਅੰਕਾ ਦੀ ਆਪਸ ਵਿੱਚ ਕੈਮਿਸਟ੍ਰੀ ਦੀ ਗੱਲ ਕਰਦੇ ਕੁਨਾਲ ਕਹਿੰਦੇ ਹਲ ਕਿ ਫਿਲ਼ਮ ਕਮੀਨੇ ’ਚ ਜਿੱਥੇ ਸ਼ਾਹਿਦ ਤੇ ਪ੍ਰਿਅੰਕਾ ਅੱਠ ਦ੍ਰਿਸ਼ਾਂ ’ਚ ਇਕੱਠੇ ਸਨ, ਉੱਥੇ ਇਸ ਫ਼ਿਲਮ ’ਚ ਦੋਵੇਂ 78 ਦ੍ਰਿਸ਼ਾਂ ’ਚ ਇਕੱਠੇ ਨਜ਼ਰ ਆਉਣਗੇ।
ਫ਼ਿਲਮ ਵਿੱਚ ਸ਼ਾਹਿਦ ਵੱਲੋਂ ਨਿਭਾਇਆ ਜਾਵੇਦ ਕਾਦਰੀ ਦਾ ਕਿਰਦਾਰ ਆਜ਼ਾਦੀ ਤੋਂ ਪਹਿਲਾਂ ਲਾਹੌਰ ਨਾਲ ਸਬੰਧਤ ਹੈ। ਇਸ ਵਿੱਚ ਸ਼ਾਹਿਦ ਭਾਵ ਜਾਵੇਦ ਸ਼ਾਇਰੀ ਕਰਨ ਦਾ ਸ਼ੌਕੀਨ ਹੈ। ਸ਼ਾਹਿਦ ਮੁਤਾਬਕ ਉਸ ਲਈ ਇਹ ਕਿਰਦਾਰ ਕਾਫ਼ੀ ਚੁਣੌਤੀਪੂਰਨ ਰਿਹਾ।

ਸ਼ਾਹਿਦ ਨੇ ਕਿਹਾ ਕਿ ਉਸ ਨੇ ‘ਫ਼ਨਾ’ ਵਿੱਚ ਆਮਿਰ ਖ਼ਾਨ ਨੂੰ ਸ਼ਾਇਰੀ ਕਰਦੇ ਦੇਖਿਆ ਸੀ ਤੇ ਜਦੋਂ ਕੁਨਾਲ ਨੇ ਮੈਨੂੰ ਸ਼ਾਇਰੀ ਕਰਨ ਲਈ ਕਿਹਾ ਤਾਂ ਮੈਨੂੰ ਆਮਿਰ ਦੀ ਯਾਦ ਆ ਗਈ। ਮੈਂ ਕਾਫ਼ੀ ਜਜ਼ਬਾਤੀ ਹੋ ਗਿਆ। ਫਿਰ ਕੁਨਾਲ ਨੇ ਇਸ ਕਿਰਦਾਰ ’ਚ ਢਲਣ ਲਈ ਮੇਰੀ ਕਾਫ਼ੀ ਮਦਦ ਕੀਤੀ। ਮੈਨੂੰ ਜਾਵੇਦ ਦਾ ਕਿਰਦਾਰ ਠੰਢੇ ਦਿਮਾਗ ਦਾ ਹੋਣ ਦੇ ਬਾਵਜੂਦ ਬਹੁਤ ਹੀ ਘਟੀਆ ਲੱਗਦਾ ਹੈ ਕਿਉਂਕਿ ਉਸ ਵਕਤ ਸਾਰੇ ਲੋਕ ਆਪਸ ਵਿੱਚ ਬਹੁਤ ਹੀ ਵਧੀਆ ਢੰਗ ਨਾਲ ਵਿਚਰਦੇ ਸਨ। ਫਿਰ ਵੀ ਇਸ ਕਿਰਦਾਰ ਨੂੰ ਨਿਭਾਉਣ ’ਚ ਮੈਨੂੰ ਮਜ਼ਾ ਆਇਆ ਕਿਉਂਕਿ ਜਾਵੇਦ ਸ਼ਾਇਰੀ ਕਰਦੇ ਹੋਏ ਜੋ ਚਾਹੁੰਦਾ ਹੈ, ਉਹ ਕਰਦਾ ਹੈ। ਉਸ ਨੂੰ ਕਿਸੇ ਤੋਂ ਡਰ ਨਹੀਂ ਲੱਗਦਾ। ਜਦੋਂ ਵੀ ਕਿਸੇ ਕੁੜੀ ਨਾਲ ਛੇੜਖਾਨੀ ਕਰਨ ਨੂੰ ਦਿਲ ਕਰਦਾ ਤਾਂ ਜਾਵੇਦ ਆਸਾਨੀ ਨਾਲ ਕਰ ਜਾਂਦਾ ਹੈ ਜੋ ਮੈਂ ਆਪਣੀ ਨਿੱਜੀ ਜ਼ਿੰਦਗੀ ’ਚ ਕਦੇ ਨਹੀਂ ਕਰ ਸਕਦਾ ਤੇ ਨਾ ਹੀ ਕਰਨਾ ਚਾਹੁੰਦਾ ਹੈ। ਮੈਂ ਹੁਣ ਤਕ ਦੇ ਫ਼ਿਲਮੀ ਕਰੀਅਰ ’ਚ ਪਹਿਲੀ ਵਾਰ ਮੁਸਲਿਮ ਕਿਰਦਾਰ ਨਿਭਾਇਆ ਹੈ।
ਸੋ, ਇਹ ਫ਼ਿਲਮ ਦਰਸ਼ਕਾਂ ਦੀ ਕਸੌਟੀ ’ਤੇ ਖਰੀ ਉਤਰਦੀ ਹੈ ਜਾਂ ਨਹੀਂ, ਇਹ ਤਾਂ ਸਮਾਂ ਹੀ ਦੱਸੇਗਾ ਪਰ ਇਸ ਨਾਲ ਸ਼ਾਇਦ ਸ਼ਾਹਿਦ-ਪ੍ਰਿਅੰਕਾ ਦੀ ਵਿਗੜੀ ਬਣ ਜਾਵੇ! ਇਸ ਫ਼ਿਲਮ ਦੇ ਗੀਤਕਾਰ ਪ੍ਰਸੰਨ ਜੋਸ਼ੀ ਤੇ ਸੰਗੀਤਕਾਰ ਸਾਜਿਦ-ਵਾਜਿਦ ਹਨ।
